Diari Oficial de la Generalitat Valenciana


Sumari del DOGV 7029, del 22-05-2013 (2013/5222)

ORDE 42/2013, de 17 de maig, de la Conselleria d'Educació, Cultura i Esport, per la qual s'establixen els procediments per a l'autorització als centres sostinguts amb fons públics del projecte experimental de contracte programa subscrit entre estos centres i l'Administració educativa en què s'inclou el desenrotllament de programes de compensació educativa, així com per a l'assignació de recursos als centres de titularitat pública i la convocatòria d'ajudes econòmiques destinades als centres privats concertats.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7029

Data del DOGV
:   22-05-2013

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2013/5222


Data del document
:   17-05-2013

Organisme emissor
:   Conselleria d'Educació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública

ORDE 42/2013, de 17 de maig, de la Conselleria d'Educació, Cultura i Esport, per la qual s'establixen els procediments per a l'autorització als centres sostinguts amb fons públics del projecte experimental de contracte programa subscrit entre estos centres i l'Administració educativa en què s'inclou el desenrotllament de programes de compensació educativa, així com per a l'assignació de recursos als centres de titularitat pública i la convocatòria d'ajudes econòmiques destinades als centres privats concertats. [2013/5222]
La Llei Orgànica 2/2006, de 3 de maig, d'Educació, assenyala, en el preàmbul, que el sistema educatiu s'ha de centrar a millorar els resultats generals i les taxes de titulats en Educació Secundària Obligatòria i a reduir l'abandó prematur de l'educació i la formació. Així mateix, assenyala, en l'article 120, que els centres docents disposaran d'autonomia per a elaborar, aprovar i executar un projecte educatiu i un projecte de gestió, així com les normes d'organització i funcionament del centre, al mateix temps que establix l'obligatorietat de les administracions d'afavorir l'autonomia dels centres de manera que els seus recursos econòmics, materials i humans puguen adequar-se als plans de treball que elaboren, una vegada que siguen convenientment avaluats i valorats. A l'empara d'esta norma, s'articula el desplegament i l'aplicació del projecte experimental de contracte programa.
Així mateix, la Llei Orgànica 2/2006, de 3 de maig, establix en els capítols I i II del títol II l'atenció a l'alumnat amb necessitat específica de suport educatiu i la compensació de les desigualtats en educació, respectivament. En l'article 80.1 indica que les administracions públiques duran a terme accions de caràcter compensatori en relació amb les persones, grups i àmbits territorials que es troben en situacions desfavorables i proveiran els recursos econòmics i els suports necessaris per a fer efectiu el principi d'igualtat del dret a l'educació.
Amb la finalitat de complir les disposicions indicades i per a afavorir que cada centre elabore un pla d'actuació global en aplicació de la seua autonomia, es va publicar la Resolució de 12 d'abril de 2012, de la Conselleria de Educació, Formació i Ocupació, per la qual es va convocar el programa experimental per a incrementar l'èxit escolar i reduir l'abandó escolar prematur a través de la posada en marxa de contractes programa subscrits entre els centres educatius i l'Administració educativa (DOCV 6759, 23.04.2012).
D'altra banda, l'Orde de 4 de juliol de 2001, de la Conselleria de Cultura i Educació (DOGV 4044, 17.07.2001), regula l'atenció a l'alumnat amb necessitats de compensació educativa a la Comunitat Valenciana en centres d'Educació Infantil (2n cicle), Educació Primària i Educació Secundària Obligatòria, i, en el seu apartat segon, considera alumnat amb necessitats de compensació educativa aquell que presenta dificultats d'inserció escolar per trobar-se en situació desfavorable, derivada de circumstàncies socials, econòmiques, culturals, ètniques o personals. L'apartat tercer d'esta orde establix com a objectiu desenrotllar les actuacions que permeten previndre i compensar les desigualtats educatives, perquè els alumnes amb necessitats de compensació educativa puguen fer efectiu el principi d'igualtat en l'exercici del dret a l'educació i, superant la situació de desigualtat, puguen assolir els objectius que s'establixen per a cada etapa educativa.
En l'àmbit de la Comunitat Valenciana s'han dut a terme diversos plans i programes experimentals dirigits a la consecució dels objectius mencionats. Este és el cas de l'INTEGRA, l'EXIT, el PASE, l'ampliació de l'horari escolar o la participació en altres programes de cooperació territorial, en conveni amb el Ministeri d'Educació, Cultura i Esport, com els programes PROA, Profundiza o altres actuacions específiques dutes a terme per a incrementar l'èxit escolar i reduir les taxes d'abandó escolar prematur. I en el curs 2012-2013 s'han subscrit per primera vegada contractes programa, que incorporen també els mencionats programes de compensació educativa, segons el que establix la Resolució de 2 d'abril de 2012, de la Direcció General d'Ordenació i Centres Docents, per la qual es convoca la sol·licitud dels programes de compensació educativa i els programes PROA i PASE per al curs 2012-2013 (DOCV 6753, 13.04.2012).
Per a donar continuïtat a les actuacions empreses i reforçar l'autonomia dels centres, és necessari establir una única convocatòria que facilite l'elaboració d'un pla d'actuació que vaja més enllà de la suma d'actuacions parcials, el qual tinga com a objectiu central incrementar l'èxit escolar de l'alumnat i reduir les taxes d'abandó escolar prematur, així com proporcionar atenció educativa per a la compensació de desigualtats en l'educació.
Els contractes programa tenen com a finalitat l'èxit escolar, no sols acadèmic, sinó també personal, de manera que tot l'alumnat puga desenrotllar les seues capacitats potencials i es trobe amb la suficient preparació per a abordar estudis posteriors. Es planteja com una proposta flexible, apta per a ajustar-se a les necessitats de cada centre i a les específiques de l'alumnat escolaritzat. En la mesura que cada centre té unes peculiaritats distintes i els professionals que hi treballen són els que millor coneixen la seua realitat educativa, s'ha d'afavorir la definició d'objectius específics i l'adopció de mesures singulars en cada un.
L'any 2012 s'han transferit, per acord del Consell de Ministres, fons destinats al desenrotllament del Pla per a la disminució de l'abandó escolar primerenc, així com per al desenrotllament del Pla PROA (resolucions de 16 de gener de la Direcció General d'Avaluació i Cooperació Territorial, BOE, núm. 27, dijous 31 de gener de 2013).
Per tot el que s'ha exposat anteriorment, vista la proposta de la directora general d'Innovació, Ordenació i Política Lingüística de data 6 de maig de 2013, i fent ús de les facultats que em conferix el Decret 190/2012, de 21 de desembre, del Consell, pel qual s'aprova el Reglament Orgànic Funcional de la Conselleria d'Educació, Cultura i Esport,
ORDENE
U. Convocatòria
1. Es convoca el procés per a autoritzar l'aplicació de projectes experimentals de contractes programa subscrits entre els centres educatius i l'Administració educativa en els quals s'inclou l'autorització de programes o mesures de compensació educativa, en els casos previstos per l'Orde de 4 de juliol de 2001, de la Conselleria de Cultura i Educació (DOGV 4044, 17.07.2001).
2. S'establix el procediment per a concedir recursos als centres de titularitat pública autoritzats i convocar ajudes, en concepte de subvenció, als centres de titularitat privada concertats autoritzats.
Dos. Objecte i descripció del contracte programa
1. L'objecte d'esta convocatòria és la subscripció de contractes programa en els quals constarà el pla d'actuació establit per cada centre per a assolir els objectius de:
a) Incrementar l'èxit escolar de l'alumnat des d'una perspectiva inclusiva.
b) Millorar les habilitats socials de l'alumnat amb la finalitat d'aconseguir una major integració socioeducativa.
c) Reduir l'abandó escolar prematur incrementant les taxes d'escolarització en l'educació postobligatòria.
d) Dur a terme les actuacions que permeten previndre i compensar les desigualtats en educació perquè l'alumnat amb necessitats de compensació educativa puguen fer efectiu el principi d'igualtat en l'exercici del dret a l'educació, procurant la consecució dels objectius establits en l'article quart de la mencionada orde de 4 de juliol de 2001.
2. El contracte programa és el document en què es reflectixen els compromisos que adquirixen els centres i els mitjans i suports que facilitarà l'Administració educativa per a aconseguir els objectius específics de millora acordats amb cada centre autoritzat per mitjà d'esta convocatòria.
El contracte programa es planteja com una proposta flexible, apta per a ajustar-se a les necessitats de cada centre i a les específiques de l'alumnat escolaritzat. En la mesura que cada centre té unes peculiaritats diferents i els professionals que hi treballen són els qui millor coneixen la seua realitat educativa, el contracte programa és un instrument per a afavorir la definició d'objectius específics i l'adopció de mesures singulars en cada un.
Tres. Pla d'actuació
1. Per a assolir els objectius del contracte programa, els centres educatius han d'omplir un pla d'actuació d'acord amb el guió de l'annex I. En el dit pla es concretaran les actuacions que duga a terme el centre. L'annex I constarà dels apartats següents:
a) Anàlisi general i diagnòstic de la situació del centre.
b) Objectius que es pretenen aconseguir i justificació.
c) Actuacions especificades en apartats, d'acord amb el guió.
d) Temporalització de les actuacions previstes.
e) Recursos addicionals sol·licitats per a dur a terme el pla d'actuació.
f) Mecanismes de seguiment i avaluació del pla d'actuació i de cada una de les activitats que el configuren.
2. Les actuacions dels programes autoritzats en el curs actual, PROA, i programes de compensació educativa que el centre duga a terme i desitge continuar s'inclouran en el pla d'actuació.
3. Els centres que presenten una problemàtica associada a la integració educativa de l'alumnat immigrant de nova incorporació a la Comunitat Valenciana podran definir en el seu pla d'actuació un programa d'acollida al sistema educatiu (PASE), com a mesura temporal, que facilite la integració en el nivell educatiu corresponent, superant les carències lingüístiques i curriculars del dit alumnat.
4. Les actuacions de formació del professorat s'incorporaran al pla anual de formació permanent del professorat del centre.
Quatre. Integració del contracte programa en la planificació general del centre i coordinació
1. El pla d'actuació, una vegada autoritzat, s'incorporarà als documents de planificació de l'activitat general del centre junt amb les altres mesures d'atenció a la diversitat. Este pla s'integrarà en el funcionament general del centre.
2. Un membre de l'equip directiu coordinarà el funcionament del programa que s'autoritze, de manera que es procurarà la màxima implicació de tota la comunitat educativa.
Cinc. Àmbit d'aplicació
1. El contracte programa es desenrotllarà en els centres educatius públics i privats concertats de la Comunitat Valenciana que impartixen les etapes d'Educació Infantil (2n cicle), Educació Primària, Educació Secundària Obligatòria, i en els de Formació Professional per als programes de qualificació professional inicial.
2. Els contractes programa seran seleccionats segons el que s'especifica en l'apartat nou d'esta orde, i podran ser:
a) De nova implantació, que tindran una duració d'un curs i es podran prorrogar anualment, si és el cas, per mitjà de la firma de la corresponent addenda, a través de la convocatòria que s'establisca per a cada curs.
b) De continuïtat, a proposta de la Comissió de Selecció, establida en l'apartat huit; s'elaborarà una addenda sobre el contracte programa subscrit, en aplicació del que establix la Resolució de 12 d'abril de 2012 (DOCV 6759, 23.04.2012) i en la Resolució de 2 d'abril de 2012 (DOCV 6753, 13.04.2012).
Sis. Sol·licitud, documentació i termini de presentació
1. Els centres educatius públics i privats concertats de la Comunitat Valenciana que desitgen participar en esta convocatòria hauran de presentar la sol·licitud que apareix en l'annex II-A d'esta orde i han d'omplir les dades que figuren en l'annex II-C. A més, els centres privats concertats ompliran l'annex II-B per a incorporar-lo a la seua sol·licitud. La sol·licitud comptarà amb l'aprovació del claustre i del consell escolar del centre. El termini de presentació finalitzarà el dia 30 de maig.
2. Sempre que el contracte programa sol·licitat incloga un programa o mesures de compensació educativa, a l'empara del que preveu l'Orde de 4 de juliol de 2001, la sol·licitud ha d'anar acompanyada de la llista d'alumnes amb necessitats de compensació educativa generat pel programa de gestió de centres de Primària o Secundària. L'alumnat inclòs en la llista no podrà reflectir alumnes amb necessitat específica de suport educatiu per als quals s'hagen sol·licitat recursos personals complementaris segons les instruccions de 25 de gener de 2013 de la Direcció General d'Innovació, Ordenació i Política Lingüística, per les quals s'adapta el procediment de sol·licitud de recursos personals complementaris d'educació especial, per als centres públics d'Educació Infantil (2n cicle), Educació Primària i Educació Secundària Obligatòria per al curs 2013-2014.
3. També es podran sol·licitar programes conjunts de compensació educativa que coordinen les actuacions de diversos centres d'un mateix barri, localitat o zona. Els centres que vullguen participar en la convocatòria incorporant actuacions en un projecte conjunt seran centres de la mateixa etapa educativa, de la mateixa localitat i del mateix règim (públic o privat concertat). Cada centre haurà d'indicar en la sol·licitud que les actuacions de compensació educativa formen part d'un projecte conjunt, i indicaran el centre coordinador.
4. El contracte programa que incorpore en la seua sol·licitud un programa o mesures de compensació educativa disposarà d'un període extraordinari de sol·licitud, en fase extraordinària, fins al 9 de setembre de 2013. En la fase extraordinària només hi podran participar els centres que ja ho hagen fet en la fase ordinària i que tinguen variacions significatives de matrícula al començament del curs escolar respecte a l'alumnat amb necessitats de compensació educativa.
5. Els annexos referits a la sol·licitud estaran a disposició dels sol·licitants en la web de la Conselleria d'Educació, Cultura i Esport: .
6. Els centres hauran d'emplenar, per via telemàtica, a través de la web de la Conselleria d'Educació, Cultura i Esport la sol·licitud que s'especifica en els annexos II-A, II-B, II-C i el pla d'actuació, d'acord amb l'annex I.
7. Sense perjuí de l'ompliment telemàtic de la participació en el procediment, els interessats hauran de presentar la instància de sol·licitud, annexos II-A i II-B, dirigida al Servici d'Avaluació i Estudis de la Conselleria d'Educació Cultura i Esport en el Registre General de la Conselleria d'Educació, Cultura i Esport, en els registres generals de les direccions territorials d'Educació, Cultura i Esport o en qualsevol de les dependències a què es referix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificat per la Llei 4/1999, de 13 de gener. Si, fent ús d'este dret, l'expedient és remés per correu, la sol·licitud s'haurà de presentar a les oficines de correus i haurà de complir el procediment establit en l'article 205.3 del Reglament del Servici de Correus: les instàncies s'han de presentar en sobre obert perquè la persona encarregada hi estampe el segell de dates. Haurà de figurar amb claredat el nom de l'oficina i la data de presentació abans que se certifique.
Set. Documentació a presentar pels centres privats concertats per a la sol·licitud de l'ajuda econòmica
1. Els centres privats concertats que han presentat la sol·licitud per a participar en esta convocatòria hauran de presentar també l'annex II-B d'esta orde, que inclou:
a) Declaració responsable de la titularitat del centre de no concórrer en cap de les circumstàncies establides en l'article 13 de la Llei 38/2003, General de Subvencions, que impedixen obtindre la condició de beneficiari d'esta convocatòria de subvencions. Apartat C.
b) Declaració de compromís de compliment de les obligacions que es deriven de la recepció de la subvenció. Apartat E.
2. La sol·licitud ha d'anar acompanyada per la documentació que demostre l'acreditació d'estar al corrent de les seues obligacions tributàries i amb la Seguretat Social:
a) Certificació actualitzada de l'Administració Nacional de la Seguretat Social acreditativa del fet que el centre es troba al corrent de les seues obligacions amb la Seguretat Social
b) Certificació actualitzada de la delegació corresponent de l'Agència Estatal d'Administració Tributària (AEAT) acreditativa del fet que el centre es troba al corrent de les seues obligacions tributàries amb la Hisenda estatal.
c) Certificació actualitzada de la Conselleria d'Hisenda i Administració Publica de la Generalitat acreditativa del fet que el centre es troba al corrent de les seues obligacions tributàries amb la Hisenda autonòmica valenciana.
La presentació de les anteriors certificacions podrà ser substituïda per l'autorització a la Conselleria d'Educació, Cultura i Esport per a accedir a la informació proporcionada per l'Agència Estatal d'Administració Tributària, per l'Administració Nacional de la Seguretat Social i per l'Administració tributària de la Generalitat de trobar-se al corrent en el compliment de les seues obligacions tributàries i amb la Seguretat Social, d'acord amb el que s'indica en l'annex II-B de la sol·licitud. Apartat D.
3. Tots els documents que s'aporten han de ser originals o fotocòpies compulsades. Les compulses de les fotocòpies seran efectuades pels registres que hagen de remetre la documentació, sempre que este registre pertanga a l'Administració General de l'Estat o a qualsevol administració de les comunitats autònomes, o a alguna de les entitats que integren l'Administració local si en este últim cas haguera subscrit el corresponent conveni, d'acord amb els articles 38.4 apartats a i b i 38.5 de la Llei 30/1992, de Règim Jurídic de les Administracions Públiques i del Procediment Administratiu Comú, i amb l'article 6.3 del Decret 130/1998, de 8 de setembre, del Govern Valencià, de registre d'entrada i eixida de sol·licituds, escrits, comunicacions i documents de l'Administració de la Generalitat Valenciana.
Huit. Comissió de Selecció, Seguiment i Avaluació
1. Es constituirà una Comissió de Selecció, Seguiment i Avaluació la composició de la qual serà la següent:
President:
- El/la subdirector/a general d'Innovació i Qualitat Educativa o persona en qui delegue.
Vocals:
- El/la inspector/a general d'Educació o persona en qui delegue.
- El/la cap del Servici d'Avaluació i Estudis o persona en qui delegue.
- El/la cap del Servici de Formació del Professorat o persona en qui delegue.
- El/la cap del Servici d'Ordenació Acadèmica o persona en qui delegue.
- El/la cap de Programes d'Innovació i Reformes Experimentals.
- Un representant de la Subdirecció General de Personal Docent.
- Un representant de la Subdirecció General de Centres Docents.
- Els/les caps dels servicis territorials d'Educació.
- Els/les inspectors/es designats per a la coordinació d'estos programes en cada direcció territorial.
- Un/una funcionari/ària de la Direcció General d'Innovació, Ordenació i Política Lingüística, que farà les funcions de secretari/ària de la Comissió.
S'hi podran incorporar, amb veu i sense vot, tots els tècnics en la matèria que es consideren necessaris per a exercir correctament les funcions encomanades.
2. Les funcions de la Comissió de Selecció, Seguiment i Avaluació seran les següents:
a) Avaluar i seleccionar els plans d'actuació presentats.
b) Proposar l'assignació de recursos econòmics i/o humans per als centres de titularitat pública, d'acord amb la disponibilitat pressupostària, que figuraran en el contracte programa, o en l'addenda corresponent.
c) Realitzar la proposta de l'assignació de recursos humans i/o de l'import de les ajudes per als centres privats concertats.
d) Fer el seguiment i l'avaluació del pla d'actuació incorporat en el contracte programa, a partir de les informacions proporcionades pel centre educatiu, l'inspector o inspectora del centre i l'assessor o assessora del CEFIRE que haja coordinat les activitats de formació que s'hagen dut a terme.
3. Una vegada elaborades les propostes indicades en l'apartat anterior, l'òrgan instructor es reunirà amb un representant de cada un dels sindicats que componen la Mesa d'Educació i un representant de cada una de les principals patronals de l'ensenyança privada concertada per a informar dels resultats de les deliberacions de la Comissió de Selecció, Seguiment i Avaluació. De la dita reunió s'elaborarà una acta, que s'adjuntarà a la proposta elaborada per la Comissió.
Nou. Criteris de selecció
1. La Comissió de Selecció, Seguiment i Avaluació, prevista en l'apartat anterior, elaborarà la proposta de contractes programa de centres públics i centres privats concertats seleccionats i la d'exclosos, en la qual s'especificarà el motiu de la seua exclusió. La transmetrà al Servici d'Avaluació i Estudis, que com a òrgan instructor l'elevarà al titular de la Direcció General d'Innovació, Ordenació i Política Lingüística per a la seua autorització.
2. La Comissió de Selecció, Seguiment i Avaluació atorgarà la puntuació a les sol·licituds rebudes:
a) Dels contractes programa de continuïtat, per mitjà de la mitjana aritmètica entre la puntuació atorgada per l'òrgan instructor, la de l'informe de la Inspecció d'Educació a la sol·licitud i la de l'informe d'Inspecció d'Educació al seguiment realitzat.
b) Dels contractes programa de nova implantació, per mitjà de la mitjana aritmètica entre la puntuació atorgada per l'òrgan instructor i la de l'informe de la Inspecció d'Educació a la sol·licitud.
3. Se seleccionaran aquelles sol·licituds que superen el 50% de la puntuació màxima possible.
4. En el contracte programa, només es podran autoritzar un programa o mesures de compensació educativa, a l'empara del que preveu l'Orde de 4 de juliol de 2001 (DOCV 4044, 17.07.2001), a aquells centres que aconseguixen els percentatges previstos per a estes mesures o estos programes d'alumnat amb necessitats de compensació educativa.
5. En el contracte programa, només es podrà autoritzar un programa d'acollida al sistema educatiu (PASE) quan el centre haja incorporat alumnat immigrant després de l'1 de setembre de 2012, en tercer cicle d'Educació Primària o en Educació Secundària Obligatòria, que desconega els nostres idiomes oficials o que presente greus desfasaments curriculars.
6. En el contracte programa, només es podran autoritzar programes de suport i reforç als centres que l'hagueren iniciat en el curs 2011-2012, o en el curs 2012-2013 i sol·liciten la seua continuïtat.
7. La puntuació, tant de l'informe elaborat per l'òrgan instructor com de l'elaborat per la Inspecció d'Educació a la sol·licitud, serà la resultant de l'aplicació dels criteris següents:
a) Grau de necessitat del centre d'acord amb les dades generals i el diagnòstic de la seua situació (fins a 30 punts)
- Característiques de l'alumnat (fins a 10 punts)
- Resultats dels processos d'avaluació externs i interns (fins a 10 punts)
- Característiques de l'entorn del centre (fins a 10 punts)
b) Adequació del pla d'actuació a les característiques i objectius que es pretenen aconseguir; mecanismes de seguiment i avaluació proposats (fins a 30 punts)
- Coherència entre el diagnòstic i mesures proposades (fins a 5 punts)
- Implicació del professorat del centre (fins a 10 punts)
- Grau d'acord aconseguit per a la participació en el programa en el claustre (fins a 5 punts) i en el Consell Escolar (fins a 5 punts)
- Mecanismes de seguiment i avaluació establits (fins a 5 punts)
c) Valoració de les mesures i actuacions previstes (fins a 40 punts)
- Actuacions d'atenció a l'alumnat i de millora de l'organització del centre (fins a 15 punts)
- Actuacions per a la millora de la participació i implicació de les famílies (fins a 10 punts)
- Actuacions en relació amb l'entorn del centre (fins a 5 punts)
- Actuacions per a la millora de la coordinació i formació del professorat (fins a 10 punts)
8. La puntuació de l'informe de seguiment elaborat per la Inspecció d'Educació serà la resultant de l'aplicació dels criteris següents:
a) Valoració de les actuacions previstes (fins a 30 punts):
- Grau de desenrotllament de les actuacions previstes (fins a 10 punts)
- Idoneïtat de les actuacions per als objectius proposats (fins a 10 punts)
- Implicació del professorat i l'equip directiu (fins a 10 punts)
b) Valoració de la continuïtat del programa (màxim 70 punts):
- Valoració general del pla (fins a 20 punts)
- Existència de temporalització i compliment d'esta (fins a 10 punts)
- Adequació de la quantitat econòmica assignada (fins a 20 punts)
- Adequació d'hores assignades per al desenrotllament del programa (fins a 20 punts)
Deu. Assignació de recursos a centres públics i concessió d'ajudes econòmiques a centres privats concertats
1. La comissió elaborarà la proposta d'assignació de recursos humans i/o econòmics als centres on haja sigut seleccionat el contracte programa.
2. Per a dur a terme l'assignació de recursos humans es tindran en compte les propostes elaborades per les direccions territorials amb competències en matèria d'educació, els informes de la Inspecció d'Educació, el pla d'actuació, els recursos propis del centre per al curs 2013-2014. Únicament es podran assignar recursos de personal als centres privats concertats quan s'autoritze un programa o mesura de compensació educativa o un programa d'acollida al sistema educatiu.
3. Els recursos econòmics per als centres públics, així com les ajudes econòmiques a centres privats concertats, s'adjudicaran proporcionalment a la puntuació obtinguda segons el que disposa el punt 2 de l'apartat 9, tenint en compte la disponibilitat pressupostària establida en la present orde, i no podran superar la quantitat sol·licitada pel centre.
4. La Comissió de Selecció, Seguiment i Avaluació, en l'elaboració de la proposta d'assignació de recursos humans als centres on haja sigut seleccionat el contracte programa, tindrà especial consideració per als centres que incloguen programes o mesures de compensació educativa en el seu pla d'actuació, per trobar-se dins del que preveu l'Orde de 4 de juliol de 2001, i per als centres catalogats com a CAES.
Onze. Subscripció del contracte programa
1. La Direcció General d'Innovació, Ordenació i Política Lingüística resoldrà la present convocatòria i publicarà en el Diari Oficial de la Comunitat Valenciana esta resolució. En la resolució hi constaran els centres autoritzats per a l'aplicació del projecte experimental de contracte programa, amb la indicació de recursos humans concedits, l'assignació de recursos econòmics als centres de titularitat pública i la concessió de les ajudes econòmiques destinades als centres de titularitat privada concertats, així com els centres exclosos, junt amb els motius d'exclusió.
2. L'Administració educativa, a través de la Direcció General d'Innovació, Ordenació i Política Lingüística, i cada un dels centres seleccionats firmaran un contracte programa, o l'addenda de continuïtat corresponent, on constaran els acords aconseguits entre les dos parts.
Dotze. Seguiment i avaluació
1. Els centres educatius comptaran amb el suport i l'assessorament de la Inspecció d'Educació i dels centres de formació del professorat corresponents en l'elaboració, desenrotllament, seguiment i avaluació del pla d'actuació.
2. Al finalitzar cada curs escolar, el centre educatiu presentarà una memòria, d'acord amb el guió que s'elabore a este efecte, que inclourà l'avaluació del desenrotllament i els resultats aconseguits en el pla d'actuació segons els indicadors que figuren en el seu contracte programa.
3. Com a conseqüència dels processos descrits en els dos punts anteriors, el centre podrà proposar les millores i modificacions del pla d'actuació. Les propostes elaborades per cada centre, una vegada acordades amb la Direcció General d'Innovació, Ordenació i Política Lingüística, s'incorporaran com a addenda al contracte programa.
4. La dotació de recursos addicionals per als centres estarà associada a la posada en marxa del pla d'actuació previst. Estos recursos no tindran caràcter definitiu, estaran condicionats a la renovació del contracte programa i vinculats al compliment dels objectius marcats.
Tretze. Compromisos de l'Administració educativa
1. L'Administració educativa adquirix els següents compromisos enfront dels centres seleccionats:
a) Dotar els centres de recursos humans i econòmics complementaris per a l'aplicació de les diferents mesures acordades en el pla d'actuació.
b) Assessorar els centres en el disseny, desenrotllament i seguiment del pla.
c) Afavorir l'autonomia dels centres educatius per a adaptar l'organització del centre a les necessitats de l'alumnat: disseny d'agrupaments, organització d'horaris i tasques docents, connexió interdisciplinària del currículum i el desenrotllament de les diferents mesures previstes en el pla d'actuació.
d) Establir mecanismes de seguiment i avaluació en col·laboració amb els centres educatius.
e) Promoure acords entre les administracions educatives i les administracions locals per a incrementar la relació dels centres amb el seu entorn social i institucional.
f) Establir acords o convenis amb altres institucions per al desenrotllament de les actuacions previstes en el pla.
g) Afavorir models de formació en el centre educatiu dirigits a la innovació i reflexió sobre les millors pràctiques, amb la finalitat d'incrementar l'èxit escolar de l'alumnat.
h) Fomentar la formació dirigida als equips directius per a assegurar el lideratge educatiu en el desenrotllament del pla d'actuació.
i) Facilitar la coordinació en xarxa dels centres participants promovent l'intercanvi d'experiències.
2. L'Administració educativa, prèvia petició raonada de la direcció del centre de titularitat de la Generalitat i la conformitat de la persona interessada, podrà adscriure en comissió de servici, per mitjà del procediment que s'establisca a este efecte, per a cada curs escolar, el professorat funcionari de carrera que es considere necessari per a l'aplicació de les actuacions aprovades del pla d'actuació.
Catorze. Inspecció d'Educació
La Inspecció d'Educació supervisarà, dins de les seues competències, el funcionament correcte del pla d'actuació i emetrà els informes corresponents a la Direcció General d'Innovació, Ordenació i Política Lingüística.
Quinze. Reconeixement i certificació
1. En finalitzar cada curs escolar, la direcció del centre proposarà a la Comissió de Selecció, Seguiment i Avaluació la relació de professorat participant al qual es considere que s'haurà de reconéixer un determinat nombre d'hores de formació, en funció de les activitats exercides i dels recursos concedits.
2. La Comissió de Selecció, Seguiment i Avaluació, a partir de la proposta de la direcció dels centres seleccionats i vistos els informes de l'inspector o inspectora del centre i de l'assessor o assessora del CEFIRE que haja coordinat les activitats de formació desenrotllades, podrà assignar a cada un dels professors o professores participants fins a un màxim de 60 hores per cada curs escolar, atés que este programa d'innovació educativa s'ajusta a allò que es preceptua en l'Orde 65/2012, de 26 d'octubre, de la Conselleria d'Educació, Cultura i Esport, per la qual s'establix el model de formació permanent del professorat i el disseny, reconeixement i registre de les activitats formatives (DOCV 6893, de 31.10.2012).
3. El Servici de Formació del Professorat, al terme de cada curs escolar, a proposta del Servici d'Avaluació i Estudis, expedirà la corresponent certificació.
4. La conselleria competent en matèria d'educació podrà divulgar, en col·laboració amb els centres, les bones pràctiques que es duguen a terme en este programa.
Setze. Finançament
1. Als centres educatius de titularitat pública autoritzats se'ls podrà assignar una quantitat econòmica per al desenrotllament de les diferents mesures previstes en el pla d'actuació, i als centres de titularitat privada concertats autoritzats se'ls podrà atorgar ajudes econòmiques en concepte de subvenció i en règim de concurrència competitiva. La quantitat assignada no podrà superar el que ha sol·licitat el centre. La Comissió de Selecció, Seguiment i Avaluació proposarà a l'òrgan instructor la quantia corresponent a cada centre, que s'assignarà proporcionalment a la puntuació obtinguda segons el que disposa el punt 2 de l'apartat 9, perquè l'eleve a la directora general d'Innovació, Ordenació i Política Lingüística, que resoldrà.
2. El finançament de les accions previstes en el pla d'actuació corresponents a la formació del professorat se sol·licitarà per mitjà de la corresponent convocatòria per a la gestió autònoma de programes anuals de formació permanent del professorat, i no s'inclourà, per tant, en el finançament sol·licitat per a la posada en marxa del contracte programa sol·licitat pel centre.
3. Tenint en compte el caràcter de les ajudes dirigides a centres de titularitat privada concertats i que van dirigides a un col·lectiu que no exercix activitat econòmica, estes subvencions, per la mateixa naturalesa dels beneficiaris als quals van destinades, no complixen el requisit de l'avantatge econòmic per a una empresa, i en conseqüència, queden excloses de l'aplicació del principi d'incompatibilitat amb el mercat comú, formulat en l'article 107 del Tractat; per tant, no serà obligatòria la notificació d'estes a la Comissió Europea.
4. Per als centres públics se sufragaran les quantitats concedides, fins a un màxim de 2.500.000 euros, amb càrrec al capítol II, aplicació pressupostària 20.99.00.643.40.3, de l'exercici pressupostari per a 2013.
5. Per als centres privats concertats, les quantitats concedides en concepte de subvenció se sufragaran amb càrrec al capítol IV, de la secció, servici i programa 53.62.46.950.34, del Pressupost de la Generalitat per al 2013, línia de subvenció T0072000, per un import màxim de 107.016 euros, per a aquelles actuacions corresponents a programes de Compensació Educativa, i línia de subvenció T7857, per un import màxim de 474.697 euros, per a ajudes per al finançament als centres que desenrotllen programes per a la reducció de l'abandó escolar i increment de l'èxit incorporats al seu contracte programa.
6. El finançament dels contractes programa dels següents cursos quedarà condicionada a l'existència de crèdit adequat i suficient per a atendre-la en la llei de Pressupostos de la Generalitat dels exercicis següents.
7. La Direcció General d'Innovació, Ordenació i Política Lingüística podrà complementar els recursos econòmics assignats inicialment als centres seleccionats en funció de les seues disponibilitats pressupostàries corresponents a l'exercici de 2013, com a conseqüència dels crèdits que es generen o es modifiquen en els capítols de gasto indicats.
Dèsset. Obligacions dels centres privats concertats beneficiaris de la subvenció
1. Els beneficiaris de la subvenció, de conformitat amb l'article 14 de la Llei 38/2003, General de Subvencions, han de complir les obligacions següents:
a) Desenrotllar durant el curs escolar 2013-2014 el pla d'actuació inclòs en el contracte programa autoritzat per l'Administració educativa.
b) Presentar la documentació justificativa de la subvenció en els termes i terminis previstos en la convocatòria davant de la Direcció General d'Innovació, Ordenació i Política Lingüística.
c) Sotmetre's a les actuacions de comprovació a efectuar per la conselleria competent en matèria d'educació, de la Generalitat, així com qualssevol altres de comprovació i control financer que puguen realitzar els òrgans de control competents, aportant tota la informació que els siga requerida en l'exercici de les actuacions anteriors.
d) Acreditar, amb anterioritat a dictar-se la proposta de resolució de concessió, estar al corrent de les seues obligacions tributàries i de la Seguretat Social en els termes que preveu la normativa vigent.
e) Comunicar a la Direcció General d'Innovació, Ordenació i Política Lingüística de la Conselleria d'Educació, Cultura i Esport de la Generalitat l'obtenció d'altres subvencions, ajudes, ingressos o recursos que financen les activitats subvencionades. Esta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons rebuts.
f) Conservar els documents justificatius de l'aplicació dels fons rebuts, incloent-hi els documents electrònics, mentres puguen ser objecte de les actuacions de comprovació i control.
g) Incloure en la publicitat del centre el fet que els contractes programa estan parcialment subvencionats per la Conselleria d'Educació, Cultura i Esport de la Generalitat.
h) Procedir al reintegrament dels fons percebuts en el cas d'incompliment de qualsevol de les condicions i obligacions imposades als beneficiaris amb motiu de la concessió de la subvenció i en els supòsits previstos en la Llei 38/2003, General de Subvencions.
2. L'incompliment de les obligacions anteriors donarà lloc a l'exigència de les responsabilitats o sancions que corresponguen, d'acord amb el títol IV de la Llei 38/2003, General de Subvencions.
Díhuit. Règim de pagament, justificació de la subvenció i termini de presentació del compte justificatiu per als centres privats concertats
1. El pagament de les ajudes es farà efectiu quan justifiquen la totalitat de la subvenció concedida.
2. El pagament es realitzarà en el mateix compte que el centre tinga donat d'alta en la Conselleria d'Educació, Cultura i Esport per a percebre el pagament del concert.
3. La manera de justificar la subvenció concedida serà per mitjà de compte justificatiu.
4. El termini per a presentar la justificació de la subvenció a la Direcció General d'Innovació, Ordenació i Política Lingüística, en els termes que es descriuen en els punts següents, s'establirà en la resolució d'esta convocatòria, i, en tot cas, en el termini de tancament que determine la Conselleria d'Hisenda i Administració Pública.
5. La documentació que la titularitat del centre ha de presentar a la Direcció General d'Innovació, Ordenació i Política Lingüística és la següent:
a) Memòria econòmica justificativa del cost de les activitats subvencionades, que contindrà:
- La relació classificada dels gastos de l'activitat, amb identificació del creditor i del document, el seu import, data d'emissió i, si és el cas, data de pagament. Tota la facturació ha d'estar datada en el període comprés entre l'1 de setembre i la data de justificació.
- Les factures o documents de valor probatori equivalent amb validesa en el tràfic jurídic mercantil o amb eficàcia administrativa incorporats en la relació citada anteriorment.
b) Document de la titularitat del centre en què es faça constar que es duen a terme les actuacions incloses en el contracte programa autoritzat.
c) Certificats de trobar-se al corrent en el compliment de les seues obligacions tributàries i amb la Seguretat Social, en els mateixos termes que els requerits en l'apartat 2 de l'article set.
6. Tots els documents que s'aporten han de ser originals o fotocòpies compulsades.
7. La quantitat justificada serà com a mínim igual a l'ajuda concedida.
8. La falta de justificació és una infracció greu segons l'article 57 de la Llei 38/2003, General de Subvencions, que serà sancionada segons la legislació vigent.
Dènou. Causes de reintegrament de la subvenció per als centres privats concertats
1. El centre receptor procedirà al reintegrament de la quantitat percebuda i l'exigència de l'interés de demora des del moment del pagament de la subvenció fins a la data en què s'acorde el reintegrament, en els casos següents:
a) Obtenció de la subvenció falsejant les condicions requerides per a això o ocultant aquelles que ho hagen impedit.
b) Incompliment de l'activitat o la no-adopció del comportament que fonamenten la concessió de la subvenció.
c) Incompliment de l'obligació de justificació o la justificació insuficient, en els termes que establix l'article 30 de la Llei General de Subvencions i en els terminis assenyalats en la base deu, punt 2, d'este annex.
d) Incompliment de l'obligació d'adoptar les mesures de difusió contingudes en la lletra g del punt 1 de l'article setze d'esta orde.
e) Resistència, excusa, obstrucció o negativa a les actuacions de comprovació i control financer previstes en els articles 14 i 15 de la Llei General de Subvencions, així com l'incompliment de les obligacions comptables, registrals o de conservació de documents quan d'això se'n derive la impossibilitat de verificar l'ús donat als fons percebuts, el compliment de l'objectiu, la realitat i la regularitat de les activitats subvencionades.
f) Incompliment de qualsevol de les condicions i obligacions imposades als beneficiaris amb motiu de la concessió de la subvenció previstes en esta convocatòria.
2. Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per part d'altres administracions o ens públics o privats la suma de les quals supere el cost de l'activitat subvencionable, donarà lloc a la modificació de la resolució de concessió, i es reduirà la subvenció en la quantia que supere el cost dels servicis, de conformitat amb l'article 37.1 lletra g de la Llei 38/2003, General de Subvencions.
3. El beneficiari haurà d'efectuar el reintegrament per mitjà de transferència bancària o xec nominatiu a favor de la Conselleria d'Hisenda i Administració Pública de la Generalitat per l'import resultant de les quantitats sobrants per qualsevol de les causes enumerades en esta base. La còpia de la transferència bancària o el xec nominatiu s'han de remetre a la Direcció General d'Innovació, Ordenació i Política Lingüística per al seu coneixement o tramitació, respectivament.
4. El procediment de reintegrament de les quantitats indegudament percebudes l'iniciarà la Direcció General d'Innovació, Ordenació i Política Lingüística, la qual notificarà a l'interessat l'import de la subvenció que ha de ser reintegrat a la Generalitat, l'obligació que ha resultat incomplida pel centre i la motivació que justifica el reintegrament. Este procediment ha de garantir la preceptiva audiència a la persona interessada abans de l'elaboració de la resolució definitiva. Esta serà notificada igualment a l'interessat i tindrà naturalesa de liquidació definitiva a l'efecte del còmput del cobrament del deute en període voluntari de recaptació.
Vint. Justificació de gastos per als centres públics
1. Els centres de règim públic no necessitaran aportar justificació addicional de gastos per al pagament de la dotació econòmica que es concedisca en la corresponent resolució d'autorització de contractes programa per al curs 2013-2014; esta es farà pel procediment ordinari de justificació de gastos disposat per a estos centres.
2. En el cas dels projectes conjunts, el centre coordinador serà el responsable de justificar els gastos i, per tant, aniran al seu nom totes les factures justificatives.
DISPOSICIONS ADDICIONALS
Primera. Centres amb programes o mesures de compensació educativa
1. Els centres educatius públics o privats concertats que complisquen els requisits establits en l'Orde de 4 de juliol de 2001 (DOGV 17.07.2001) establiran programes o mesures de compensació educativa, incorporades al seu contracte programa, amb l'objecte de desenrotllar les actuacions que permeten previndre i compensar les desigualtats en educació, perquè els alumnes amb necessitats de compensació educativa puguen fer efectiu el principi d'igualtat en l'exercici del dret a l'educació.
2. És destinatari d'estos programes l'alumnat amb necessitats de compensació educativa, és a dir, aquell que presenta dificultats d'inserció escolar per trobar-se en situació desfavorable derivada de circumstàncies socials, econòmiques, culturals, ètniques o personals.
a) Els motius de les necessitats de compensació educativa es consignen en l'article 2 de l'Orde de 4 de juliol de 2001, abans mencionada.
b) La determinació de les necessitats de compensació educativa de cada alumne o alumna la faran els servicis psicopedagògics escolars o els gabinets psicopedagògics autoritzats en els nivells d'Educació Infantil (2n cicle) i Primària, i els departaments d'Orientació, o qui tinga atribuïdes les seues funcions, en l'etapa d'Educació Secundària Obligatòria, tenint en compte la informació elaborada pels corresponents servicis socials municipals i, si és necessari, els servicis socials de protecció de menors de la conselleria competent en la dita matèria.
c) De tot l'alumnat amb necessitats de compensació educativa hi ha d'haver el corresponent informe de determinació de necessitats de compensació educativa. Per a això s'utilitzarà el model que figura en l'annex III. Este informe quedarà custodiat en la secretaria del centre que desenrotlle este programa.
3. Els centres amb programes o mesures de compensació educativa autoritzats per al curs 2012-2013 que requerisquen el seu manteniment i els centres nous que vullguen la seua implantació, sempre que disposen de la població escolar amb necessitats de compensació educativa necessària per al curs 2013-2014, han de presentar una sol·licitud de contracte programa, tal com s'establix en l'apartat sis d'esta orde.
Segona. Centres CAES
1. Els centres catalogats com a CAES sol·licitaran la dotació dels recursos complementaris adequats a les seues necessitats participant en la present convocatòria.
2. La Inspecció Educativa revisarà en cada cas que el centre continua complint els requisits establits en l'Orde de 4 de juliol de 2001 per a la seua catalogació com a centre CAES. En cas d'incompliment, la direcció territorial podrà proposar, d'ofici o a instància de part, la revocació d'esta catalogació.
3. Podran proposar-se com a CAES nous centres, d'ofici o amb la sol·licitud prèvia del centre, sempre que complisquen els requisits establits.
Tercera. Programes de suport i reforç
Els centres amb programes de suport i reforç iniciat en el curs 2011-2012, o en el curs 2012-2013, podran sol·licitar autorització per a continuar amb el mateix programa participant en la present convocatòria i sol·licitant la continuïtat del contracte programa subscrit.
Quarta. Programa d'acollida al sistema educatiu
Els centres que presenten una problemàtica associada a la integració educativa de l'alumnat immigrant de nova incorporació a la Comunitat Valenciana podran definir en el seu pla d'actuacions un programa d'acollida al sistema educatiu (PASE), com a mesura temporal que facilite la integració en el nivell educatiu corresponent, superant les carències lingüístiques i curriculars del dit alumnat. Per a l'autorització d'esta mesura es tindrà en compte el percentatge d'alumnat immigrant del centre i la impossibilitat d'atenció a l'alumnat per mitjà d'altres mesures.
DISPOSICIÓ DEROGATÒRIA
Única
Queda derogat l'apartat 14.1 de l'Orde de 4 de juliol de 2001, de la Conselleria de Cultura i Educació, per la qual es regula l'atenció a l'alumnat amb necessitats de compensació educativa (DOGV 17.07.2001), així com totes les disposicions del mateix rang o d'un rang inferior que s'oposen al que establix la present orde.
DISPOSICIONS FINALS
Primera. Delegació
Es delega en la directora general d'Innovació, Ordenació i Política Lingüística la facultat d'adoptar les mesures oportunes per al compliment d'esta orde i de resoldre i notificar totes les incidències que es plantegen en la seua interpretació i execució.
Segona. Producció d'efectes
La present orde produirà efectes l'endemà de ser publicada en el Diari Oficial de la Comunitat Valenciana.
De conformitat amb el que establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (BOE 285, 27.11.1992), i 10, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa (BOE 167, 14.07.1998), contra la present orde, que posa fi a la via administrativa, es podrà recórrer potestativament en reposició o es podrà plantejar directament recurs contenciós administratiu, en els terminis i davant dels òrgans que s'indiquen a continuació:
a) El recurs de reposició s'haurà d'interposar davant de la consellera d'Educació, Cultura i Esport en el termini d'un mes a comptar de l'endemà de ser publicada.
b) El recurs contenciós administratiu s'haurà de plantejar davant del Tribunal Superior de Justícia de la Comunitat Valenciana en el termini de dos mesos a comptar de l'endemà de ser publicada.
València, 17 de maig de 2013
La consellera d'Educació, Cultura i Esport,
MARÍA JOSÉ CATALÁ VERDET
ANNEX I
Guió per a l'elaboració del pla d'actuació
Este document s'ha d'omplir per via telemàtica, utilitzant els mitjans facilitats pel servidor d'informació de la conselleria competent en matèria d'educació.
1. Anàlisi general i de diagnòstic de la situació del centre
1.1. Dades generals del centre: grups, alumnat i professorat.
1.2. Resultats acadèmics des del curs 2008-2009, indicant el tant per cent de promoció.
1.3. Resultats de l'avaluació diagnòstica realitzada en el curs 2011-2012.
1.4. Dades generals de l'alumnat per nivells/totals etapa, indicant nombre d'alumnat amb necessitats de compensació educativa i el diagnosticat amb capacitats altes.
1.5. Diagnòstic de situació: dèficits/problemes, dades d'interés i observacions.
1.6. Tipus de contracte programa que se sol·licita; s'especificarà entre els següents:
- Contracte programa: addenda de continuïtat.
- Contracte programa: addenda de continuïtat, incloent-hi compensació educativa, PASE i/o PSR.
- Contracte programa: nova implantació.
- Contracte programa: nova implantació, incloent-hi compensació educativa i/o PASE.
2. Objectius que es pretenen aconseguir i justificació
Es definiran fins a un màxim de 10 objectius i es justificarà esta selecció.
3. Desenrotllament d'actuacions per àmbits de treball i temporalització
Previsió d'actuacions a incorporar al contracte programa, tant aquelles per a les quals se sol·liciten recursos addicionals, com les que es desenrotllen amb recursos propis.
Quan es redacten les actuacions, se suggerix l'ús del llenguatge associat a programes desenrotllats anteriorment: grups flexibles, desdoblaments, agrupament d'alumnat per àmbits, reforç de la tutoria, detecció primerenca de necessitats i/o detecció amb avaluació psicopedagògica, activitats de reforç dins i/o fora de l'horari lectiu, activitats d'aprofundiment amb alumnat d'alt rendiment i/o capacitats altes, enriquiment curricular i desenrotllament de capacitats, activitats d'acompanyament escolar, grup PASE, intervenció amb alumnat absentista, etc.
Els àmbits de treball en què s'enquadraran les actuacions són:
3.1. Àmbit de treball: increment de l'èxit escolar i de la integració socioeducativa de l'alumnat.
Les actuacions es distribuiran en quatre blocs: dirigides a l'alumnat, dirigides a la millora de la participació de les famílies, relacionades amb l'entorn i relacionades amb el professorat.
Per a cada una de les actuacions incloses en els tres primers blocs s'indicarà: denominació i descripció (etapa, nivells i àrees/matèries; previsió de nombre d'alumnat i/o famílies a qui va dirigida i temporalització). Respecte del quart bloc, professorat, s'indicarà la coordinació de l'equip docent implicat i, si és el cas, la previsió de les activitats de formació vinculades.
3.2. Àmbit de treball: disminució de l'abandó escolar prematur i reducció de l'absentisme
Se sol·licita la mateixa informació que la sol·licitada en l'àmbit 3.1.
3.3. Àmbit de treball: Programa de Compensació Educativa
Se sol·licita la mateixa informació que la sol·licitada en l'àmbit 3.1.
3.4. Àmbit de treball: Programa d'Acollida al Sistema Educatiu (PASE)
Es farà constar la llista de l'alumnat proposat per a formar el grup, i s'indicarà en cada alumne/a la data de naixement, la data d'escolarització a la Comunitat Valenciana, la data d'escolarització en altres comunitats autònomes, el país de procedència, la llengua de cada alumne/a (L1), l'escolarització prèvia, el curs a què s'adscriu i, si és procedent, observacions. També s'indicarà si hi ha una aula específica disponible per a ús d'este grup.
Si es realitzen altres actuacions dirigides a l'alumnat, dirigides a la millora de la participació de les famílies i/o relacionades amb l'entorn, se sol·licita la mateixa informació que la sol·licitada en l'àmbit 3.1.
3.5. Àmbit de treball: continuïtat del Programa de Suport i Reforç (PAR)
S'assenyalaran les línies d'actuació a desenrotllar d'acord amb els criteris establits en la convocatòria per la qual es va autoritzar el programa. Per a cada una d'estes es realitzarà la descripció de les activitats previstes (cal incloure-hi previsió horària, espais, professorat responsable, col·laboracions externes, etc.)
4. Recursos complementaris
4.1. Recursos econòmics: quantitat total sol·licitada per a cada àmbit de treball i/o programa sol·licitat. Quan se sol·licite un programa de compensació educativa conjunt, el centre coordinador realitzarà la sol·licitud dels recursos econòmics complementaris corresponents a tots els centres que formen part del programa.
4.2. Recursos humans: s'indicarà el cos, l'especialitat i el nombre d'hores requerides per a cada àmbit de treball i/o programa sol·licitat. Quan se sol·licite un programa de compensació educativa conjunt, cada centre indicarà els recursos humans complementaris que repercutisquen en el seu centre.
5. Previsió de professorat participant
S'especificarà el professorat que desitja participar-hi, amb el DNI i la previsió d'hores setmanals de dedicació a les actuacions del contracte programa. A més, s'indicarà quin professorat demanarà comissió de servicis amb la finalitat de participar en el contracte programa.
6. Planificació de l'avaluació
S'avaluarà tant el procés del desenrotllament del pla com els resultats obtinguts després d'aplicar-lo, i s'establiran indicadors d'èxit quantificables associats als objectius plantejats.